আমাদের এক শিক্ষক ছিলেন বিধুভূষণ মজুমদার। তিনি অন্যান্য বিষয়ের পাশাপাশি বাংলঅ ব্যাকরন পড়াতেন খুব চমৎকারভাবে। তিনি একদিন কথা প্রসঙ্গে শ্রেণীকক্ষে জানালেন দেশের বিখ্যাত চিত্রশিল্পী পটুয়া কামরুল হাসান জাতীয় কবিতা উৎসব মঞ্চে ‘দেশ এখন বিশ্ব বেহায়ার খপ্পরে আছে’ এই লেখা সম্বলিত স্কেচ এঁকে অসুস্থ হয়ে পড়েন। তিনি তখন অনুষ্ঠানের একটা পর্বের সভাপতিত্ব করছিলেন। তিনি আরও বিশদ করে জানালেন, এই বিশ্ববেহায়া শব্দটি দিয়ে তৎকালীন সামরিক স্বৈরশাসক জেনারেল এরশাদকে নির্দেশ করেছেন। তখন কল্পনার স্বাধীনতা নিয়ে ভাবতে থাকলাম একজন চিত্রশিল্পী কতটা সাহসী আর বিদ্রোহী হলে দেশের স্বৈরাচার রাষ্ট্রপতিকে বিশ্ববেহায়া বলতে পারেন। ইনি দেখছি বিদ্রোহী কবি কাজী নজরুল ইসলামের মতো দুর্দান্ত সাহসী। সেই সাহসী মানুষটি হাসপাতালে নেবার পথে আওয়ামী লীগ সভানেত্রী শেখ হাসিনার গাড়িতে শেষ নিঃশ্বাস ত্যাগ করেন।